钦定古今图书集成/明伦汇编/氏族典/第106卷 > 裴光廷
## 钦定古今图书集成/明伦汇编/氏族典/第106卷 > 裴光廷

按《唐书裴行俭传》，行俭子光廷，字连城，母库狄氏，有
妇德，武后召入宫为御正，光廷由是累迁太常丞。开
元中，擢鸿胪少卿。元宗有事岱宗，张说以京师空虚，
恐边寇乘间窃发，议欲加兵守边。光廷曰：“诸蕃突厥
为大，和好有年矣，若遣一使召其大臣，突厥受诏，则
诸蕃必相率而来矣。”说奏用其策，突厥果遣使来朝。
东封还，迁兵部侍郎。久之，拜中书侍郎、同中书门下
平章事，迁黄门侍郎，拜侍中。撰《瑶山往则》《维城前轨》
二篇献之，手制褒美。二十年，封正平县男。卒，谥忠宪。